钦定古今图书集成/理学汇编/经籍典/第185卷 > 汉董仲舒春秋繁露二 > 《奉本》
## 钦定古今图书集成/理学汇编/经籍典/第185卷 > 汉董仲舒春秋繁露二 > 《奉本》

“礼者，继天地，体阴阳而慎至容，序尊卑贵贱、大小之
位，而差外内远近、新旧之级者也。”以德多为象，万物
以广博众多，历年久者为象。其在天而象天者，莫大
日月，继天地之光明，莫不照也。星莫大于太辰，北斗
常星，部星三百，卫星三千，大火二十六星，伐十六星，
北斗七星，常星九辞二十八宿，多者宿二十八九，其
“犹蓍百茎而共一本，龟千载而人宝”，是以三代传决
疑焉。其得地体者，莫如山阜；人之得天得众者，莫如
受命之天子，下至公侯伯子男。海内之心，悬于天子，
疆内之民，统于诸侯。日月食并，吉凶不以其行。有星
茀于东方，太辰北斗入，常星不见，地震梁山，沙鹿崩。
宋、卫、陈、郑灾。王公大夫篡弑者，《春秋》皆书，以为大异，
不言众星之茀入霄雨，原隰之袭崩，一国之小民死
亡不决，疑于众草木也。唯田邑之称多者，主名。君将，
不言臣，臣不言师；王夷君获，不言师败。孔子曰：“唯天
为大，唯尧则之。”则之者，大也。“巍巍乎其有成功也。”言
其尊大以成功也。齐桓、晋文不尊周室，不能霸三代；
圣人不则天地，不能至王由。〈一作阶〉此而观之，可以知
天地之责矣。夫流深者其水不测，尊至者其敬无穷。
是故天之所加，虽为灾害，犹承而大之，“其钦无穷”，“震
夷伯之庙”是也。天无错舛之灾，地有震动之异，天子
所诛绝，所败，师虽不中道，而《春秋》者不敢阙，谨之也。
故师出者众矣，莫言还。至师及齐师围郕，郕降于齐
师，独言还其君，劫外不得已，故可直言也。至于他师，
皆其君之适也，而曰“非师之罪，是臣莫之不为。”君父
受罪，罪不臣子莫大焉。夫至明者，其照无疆；至晦者，
其暗无疆。今《春秋》缘鲁以言王义，杀隐、桓以为远祖
宗，定、哀以为考妣，至尊尚高至显，且明其基壤之所
加，润泽之所被，条条无疆。前是常数十年，邻之幽人
近其墓，而高明大国，齐、宋离不言会，微国之君卒葬
之，礼录而辞繁。远夷之君内而不外。当此之时，鲁无
鄙疆，诸侯之伐哀者，皆言“我邾娄”，庶其鼻我邾娄大
夫其于我无以亲以近之，故乃得显明隐、桓亲，《春秋》
之先人也。益师卒而不日，于稷之会不言日，其乱以
通外也。黄池之会以两伯之辞，言不以为外以近内
也。

《春秋》襄公二十一年，邾庶其以漆闾丘来奔。《左氏》曰：
“庶其非卿也。”《公羊》曰：“邾庶其者何？邾娄大夫也。”二十
三年，“邾卑我来奔。”《杜注》，“卑我是庶其之党，同有窃邑
叛君之罪。”《公羊》作鼻我，邾娄大夫也。《穀梁》作“𢌿我。”